Diari Oficial de la Generalitat Valenciana


Sumari del DOGV 5209, del 01-03-2006 (2006/2032)

RESOLUCIÓ de 31 de gener de 2006, de la Direcció General d'Energia, per la qual s'atorga a Energías Renovables Mediterráneas, SA (Renomar), l'autorització administrativa per a la construcció de la nova subestació transformadora de 400/132 kV denominada ST Requena, situada al terme municipal de Requena, província de València, en la part corresponent a la tensió de distribució elèctrica i s'aprova el projecte d'execució. (ATASCT/2004/310/46).
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5209

Data del DOGV
:   01-03-2006

Secció del DOGV
:   III. CONVENIS I ACTES - C) AUTORITZACIONS ADMINISTRATIVES

Número del document
:   2006/2032


Organisme emissor
:   Conselleria d'Infraestructures i Transport

Tipus de document
:   Resolució

RESOLUCIÓ de 31 de gener de 2006, de la Direcció General d'Energia, per la qual s'atorga a Energías Renovables Mediterráneas, SA (Renomar), l'autorització administrativa per a la construcció de la nova subestació transformadora de 400/132 kV denominada ST Requena, situada al terme municipal de Requena, província de València, en la part corresponent a la tensió de distribució elèctrica i s'aprova el projecte d'execució. (ATASCT/2004/310/46). [2006/2032]  
Vist l'escrit presentat en data 3 de novembre de 2004 per Energías Renovables Mediterráneas, SA, d'ara en avant Renomar, amb domicili al c/ Dr. Romagosa, 1-4é, 46214 València i la incoació de l'expedient corresponent pel Servici competent en matèria d'energia de València, en què sol·licita que se li concedisca l'autorització administrativa, l'aprovació del projecte i la declaració d'utilitat pública en concret per a la construcció d'una nova subestació transformadora de 400/132 kV denominada ST Requena, ubicada en El Rebollar, terme municipal de Requena, província de València, i adjunta el projecte tècnic de l'esmentada instal·lació, firmat per l'enginyer industrial de l'ICAI, Sr. Rafael Portalés Alonso i visat pel Col·legi Oficial d'Enginyers de l'ICAI en data 12 de maig de 2004.  
Vist que el mencionat expedient va ser sotmés a informació pública per mitjà d'anunci en el Butlletí Oficial de la Província de València de data 31 de gener de 2005, en el Diari Oficial de la Generalitat Valenciana de 8 de març de 2005, i en el periòdic El Mundo de 10 de març de 2005, així com per mitjà d'exposició pública en el tauler d'edictes de l'Ajuntament de Requena, únic municipi afectat, tal com preveuen els articles 125 del Reial Decret 1955/2000, d'1 de desembre, pel qual es regulen les activitats de transport, distribució, comercialització, subministrament i procediments d'autorització d'instal·lacions d'energia elèctrica; 52 i 53 de la Llei 54/1997, de 27 de desembre, del Sector Elèctric i en l'article 4t de la Llei 2/89, de 3 de març, sobre impacte ambiental.   
D'acord amb la documentació que es troba en l'expedient, han sigut presentats en el termini i en la forma escaient 18 escrits d'al·legacions d'idèntic contingut per les persones que a continuació s'indiquen: Vicente Ejarque Ejarque de data 21.02.05; Elisa Ejarque Carcel, de data 24.02.05; Carmen Cantero Ejarque, de data 24.02.05; José Luis i Amparo Ferrer Haba, Josefa Ejarque Pérez, Consuelo Navarro Ejarque, Antonio Ejarque Pérez, Rosario Ejarque Ejarque, Vicente Ejarque Carcel, Victoriano Cocera Múñoz, Mariano Navarro Ejarque, Emilio Carcel Ejarque, Manuel Ejarque Pérez, Adolfo Carcel Ejarque, Ernesto Carcel Pérez i Pilar Navarro Cebrián, tots ells de data 24.02.05; Trinidad Ejarque Carcel, de data 22.02.05; i Remedios Ejarque Fernández, de data 21.02.05.  
El contingut dels mencionats escrits, en síntesi, manifesta: que hi ha discrepàncies entre l'edicte publicat i el projecte de la instal·lació quant al muntant del pressupost; que l'aprovació d'este hauria de comportar la utilitat pública i constar en la informació pública; i que en la relació d'interessats adjuntada al projecte només consten les superfícies afectades, però no les plantacions existents en els terrenys afectats. D'altra banda, l'Estudi d'Impacte Ambiental no conté mesures correctores per a minimitzar els efectes sobre el medi ambient i que a pesar que es mencionen possibles efectes perjudicials no es diu res sobre les mesures correctores per a minimitzar-los. Finalment, que no està d'acord amb la ubicació seleccionada, ja que hi ha altres emplaçaments que reunixen els mateixos requisits.  
Vist que traslladades les al·legacions a l'empresa sol·licitant, ve a contestar, en síntesi, que: d'acord amb la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, les administracions públiques podran rectificar en qualsevol moment, d'ofici o a instància dels interessats els errors materials, de fet o aritmètics existents en els seus actes; respecte a la utilitat pública, que es troba esta compresa en l'autorització administrativa que se sol·licita, segons el que establix l'article 9 del Pla Eòlic aprovat per Acord del Govern Valencià, de data 21 de juliol de 2001, i els articles 52 i 53 de la Llei 54/1997, de 27 de novembre, del Sector Elèctric; i quant a les plantacions existents en les finques, s'entenen compreses en els terrenys, sense que siga necessària una menció separada i especial, la valoració de la qual s'efectuarà en el corresponent procediment expropiatori. Que l'Estudi d'Impacte Ambiental s'ha elaborat en funció dels mètodes d'avaluació més àmpliament difosos i utilitzats, i inclou una sèrie de mesures correctores tendents a minoritzar este i que es desenvolupa en el Programa de Vigilància Ambiental, la finalitat del qual és portar a bon terme les actuacions que s'han proposat en el projecte i en l'Estudi d'Impacte Ambiental. Finalment, i quant a la ubicació es referix, es respon que el principal argument per a la ubicació de la subestació és de tipus tècnic, tal com consta en l'informe de Xarxa Elèctrica Espanyola (REE), en la seua condició d'Operador del Sistema Elèctric i Gestor de la Xarxa de Transport, atés que la connexió més adequada és el futur nuc elèctric de 400 kV de Requena (entrada i eixida en l'actual línia Olmedilla-Catadau), després d'haver sigut avaluats l'existència de capacitat suficient en la xarxa . d'acord amb l'article 38 de la Llei 54/1997, de 27 de novembre, del Sector Elèctric, i en els article 52 i següents del Reial Decret 1955/2000, d'1 de desembre . condicionant, d'esta manera (potència produïble simultània màxima de 312 MW), la ubicació de la nova Subestació de Requena 400 kV, a la connexió a la línia Olmedilla-Catadau. De la mateixa manera, en l'anàlisi d'alternatives contingut en l'estudi d'impacte es determina la justificació de l'emplaçament i els criteris adoptats per a la selecció d'este, entenent que no és l'únic, però sí el més adequat.  
Vist que de conformitat amb el que establix el citat Reial Decret 1955/2000, es va remetre a l'Ajuntament de Requena, única administració afectada pel projecte, separata d'este als efectes d'establir les oportunes condicions tècniques, i igualment i conforme amb allò que s'ha establit per la Llei 16/2003, de 17 de desembre, de Mesures Fiscals, de Gestió Administrativa i Financera i d'Organització de la Generalitat Valenciana, es va sol·licitar informe sobre l'adaptació d'este al planejament urbanístic vigent, i presenta el mencionat ajuntament després de la reproducció íntegra de l'informe del tècnic municipal, en síntesi, el següent:  
. Que les Normes Subsidiàries vigents classifiquen el sòl on es pretén ubicar la subestació com a sòl no urbanitzable molt permeable i que no hi ha inconvenient urbanístic per a la seua instal·lació.  
. Que es considera excessiu l'impacte paisatgístic de la subestació en l'emplaçament previst, i s'estima com més adequat que s'ubique al costat de la línia de 400 kV Cofrentes-l'Eliana, al nord de l'Autovia A-3.  
Vist que traslladat l'informe emés per l'Ajuntament de Requena a l'empresa peticionària, esta va contestar, en síntesi, el següent:  
. Que l'Estudi d'Impacte Ambiental s'ha elaborat en funció dels mètodes d'avaluació més àmpliament difosos i utilitzats i que en cap moment s'està menystenint el paisatge i l'entorn on se situa la subestació, i es considera l'impacte com moderat a compatible, i inclou una sèrie de mesures correctores tendents a minoritzar este.  
. D'una altra part s'indica que ubicar la subestació al nord de l'Autovia A-3, implicaria el doble creuament sobre esta, un per a l'entrada des de l'Olmedilla i un altre per a l'eixida cap a Catadau, amb l'augment d'impacte ambiental que això suposa, i reproduïx tot el que s'ha manifestat en la contestació a les al·legacions dels particulars.  
Vist que traslladada la contestació de Renomar a l'Ajuntament, este va emetre un nou informe en què, d'una banda, no considera justificada la qualificació de l'impacte com moderat a compatible, ja que es reconeix l'aparatositat de la .empremta. en el paisatge i no es justifica el manteniment de la seua qualificació mediambiental, i d'una altra, manté les objeccions remeses a la ubicació i la seua proposta al nord de la A-3.  
Atés que l'article 13, apartat 2, del Decret 119/2003, d'11 de juliol, del Consell de la Generalitat Valenciana, atribuïx a la Direcció General de Gestió del Medi Natural la competència sobre l'Avaluació de l'Impacte Ambiental i que amb data 9 de novembre de 2005 (registre d'eixida 24.11.2005) la directora general de Gestió del Medi Natural de la Conselleria de Territori i Habitatge va formular Declaració d'Impacte Ambiental i la va estimar acceptable, només als efectes ambientals i sense perjuí de la prèvia obtenció de les autoritzacions sectorials que se li apliquen, sempre que es desenvolupe amb les previsions de l'Estudi d'Impacte Ambiental i amb les condicions que s'arrepleguen en la part dispositiva de la present resolució.  
Vist l'informe tècnic favorable de data 1 de desembre de 2005, emés pel Servici Territorial d'Energia de València i remissió de l'expedient de la mateixa data.  
Atés que d'acord amb el projecte presentat la finalitat sol·licitada és l'evacuació de l'energia generada pels parcs eòlics, en particular de les denominades zones 8 i 9 segons l'Acord de 26 de juliol de 2001, del Govern Valencià, pel qual s'aprova el Pla Eòlic de la Comunitat Valenciana (DOGV de 31 de juliol de 2001), que permeta la concessió del sistema col·lector local d'energia dels parcs en un sol punt i la seua evacuació a la xarxa elèctrica de transport.  
Atés que l'article 21.3 de la Llei 54/1997, de 27 de novembre, del Sector Elèctric, establix que les autoritzacions administratives seran atorgades per l'administració competent, sense perjuí de les concessions i autoritzacions que siguen necessàries, d'acord amb altres disposicions que siguen aplicables i en especial les relatives a l'ordenació del territori i al medi ambient.  
Atés que el projecte reunix una definició i concreció de les característiques tècniques que garantixen la major seguretat i millor funcionalitat de la subestació, i estos són els paràmetres que condicionen i obliguen principalment a determinar la ubicació de la instal·lació, amb independència de les afeccions que a tercers puguen representar i això sense perjuí d'indemnitzar adequadament estes.  
Atés d'aplicació el que disposen els articles 73, 74 i 75 de la Llei 16/2003, de 17 de desembre, de Mesures Fiscals, de Gestió Administrativa i Financera, i d'Organització de la Generalitat Valenciana.  
Atés que la sol·licitud ha complit els tràmits establits en la Llei 54/1997, de 27 de novembre, del Sector Elèctric, en el Reial Decret 1955/2000, d'1 de desembre, pel qual es regulen les activitats de transport, distribució comercialització i procediments d'autorització d'instal·lacions d'energia elèctrica i en el Decret 88/2005, de 29 d'abril, del Consell de la Generalitat, pel qual s'establixen els procediments d'autorització d'instal·lacions d'instal·lacions de producció, transport i distribució d'energia elèctrica que són competència de la Generalitat Valenciana.  
Atés la Direcció General d'Energia competent per a la resolució del present expedient, d'acord amb el que disposa l'article 16 del Decret 182/2004, d'1 d'octubre, del Consell de la Generalitat, pel qual s'aprova el Reglament Orgànic i Funcional de la Conselleria d'Infraestructures i Transport.  
Esta Direcció General d'Energia, resol:  
Primer. Atorgar a Energías Renovables Mediterráneas, SA (Renomar), l'autorització administrativa per a la construcció de la nova subestació transformadora de 400/132 kV denominada ST Requena, situada en El Rebollar, terme municipal de Requena, província de València, en la part corresponent a la tensió de distribució elèctrica, les característiques principals de la qual són:  
. Sistema de 132 kV de simple barra evolucionable a doble barra amb acoblament i amb cinc posicions previstes per als circuits següents:  
. Una posició d'autotransformador de 450 MVA de potència, equipada amb:  
Un interruptor automàtic tripolar, de tall en SF6.  
Un seccionador tripolar  
Un seccionador pantògraf tripolar.  
Tres transformadors d'intensitat.  
Tres transformadors de tensió.  
Tres parallamps.  
. Tres posicions de línia, cada una d'estes equipada amb:  
Un interruptor automàtic tripolar, de tall en SF6.  
Un seccionador tripolar equipat amb fulles de posada a terra.  
Un seccionador pantògraf tripolar.  
Tres transformadors d'intensitat.  
Un transformador de tensió capacitiu.  
. Una posició de mesura equipada amb:  
Tres transformadors de tensió inductius en l'enbarrat.  
Un autotransformador de potència 450 MVA i relació nominal 400±10%/138/133 kV.  
Equipament per a control, proteccions i servicis auxiliars.  
. El sistema de 400 kV, porta una connexió amb la subestació de Xarxa Elèctrica d'Espanya.  
. Pressupost total conjunt: 2.573.847,79 euros.  
La present Resolució queda sotmesa a les condicions següents:  
1. La instal·lació que s'ha de realitzar complirà amb els reglaments aplicables a este tipus d'instal·lacions, i en particular amb el que establix el Reial Decret 3275/1982, de 12 de novembre, sobre Condicions Tècniques i Garanties de Seguretat en Centrals Elèctriques, Subestacions i Centres de Transformació i les seues instruccions tècniques complementàries. En tot cas, Renomar haurà d'observar els preceptes, mesures i condicions que s'establisquen en la legislació aplicable a l'activitat de distribució d'energia elèctrica.  
2. La present autorització s'atorga sense perjuí de les concessions i autoritzacions que siguen necessàries, d'acord amb les disposicions que siguen aplicables i en especial les relatives a l'ordenació del territori i al medi ambient.  
3. L'Administració deixarà sense efecte la present resolució en qualsevol moment en què observe l'incompliment de les condicions imposades en esta.  
4. Condicions d'orde mediambiental:  
1. Es construirà davall les cisternes dels transformadors de potència, una safata de formigó armat estanca, a fi d'arreplegar els possibles fluids que caiguen sobre esta i conduir-los, gràcies al pendent d'esta primer i a la canonada de fibrociment després, fins a un depòsit de formigó soterrat amb suficient capacitat per a acollir l'oli d'un transformador.  
2. Si durant l'execució de les obres es produïra qualsevulla troballa arqueològica, el fet s'informarà de la Direcció General de Patrimoni Cultural Valencià de la Conselleria de Cultura, Educació i Esport, de forma immediata, i adoptarà les mesures pertinents amb vista a la seua protecció i conservació, de conformitat amb el que preveuen els articles 63 i 65 de la Llei 4/1998, d'11 de juny, de la Generalitat Valenciana, del Patrimoni Cultural Valencià.  
Segon. Aprovar el projecte d'execució firmat pel Sr. Rafael Portalés Alonso i visat pel Col·legi Oficial d'Enginyers de l'ICAI amb data 12 de maig de 2004, amb les condicions següents:  
1. Les instal·lacions hauran d'executar-se segons el projecte presentat. En el cas que fóra necessari introduir modificacions respecte de la documentació presentada, el titular de la present aprovació haurà de sol·licitar a esta Direcció General d'Energia la corresponent autorització.  
2. El termini previst per a l'execució de les instal·lacions és de 18 mesos comptadors a partir de l'ocupació real de les finques afectades. No obstant això, amb anterioritat a la finalització del dit termini, podrà sol·licitar-se una ampliació d'este per mitjà de sol·licitud motivada davant d'esta Direcció General d'Energia.  
3. El titular donarà compte de la terminació de les obres al Servici Territorial d'Energia de València als efectes de la sol·licitud d'autorització d'explotació, a la qual s'acompanyarà un certificat de direcció i final d'obra subscrit per tècnic facultatiu competent, en què s'acredita que està d'acord amb els reglaments tècnics en la matèria, segons s'establix en la normativa vigent per als projectes d'instal·lacions elèctriques i igualment respecte a l'autorització administrativa i el projecte d'execució aprovat.  
4. Renomar haurà d'observar en tot moment els preceptes, mesures i condicions que s'establisquen en la legislació aplicable a l'activitat de distribució d'energia elèctrica.  
Tercer. Publicar i notificar la present resolució, d'acord amb el que establix l'article 10 del Decret 88/2005, de 29 d'abril, del Consell de la Generalitat, pel qual s'establixen els procediments d'autorització d'instal·lacions de producció, transport i distribució d'energia elèctrica que són competència de la Generalitat, significant-se que la publicació d'esta es realitzarà igualment als efectes que determina l'article 59.5 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en la seua redacció donada per la Llei 4/1999, de 13 de gener, de modificació de l'anterior, de notificació de la present resolució als titulars desconeguts o amb domicili ignorat o a aquells en què, s'ha intentat la notificació i no s'ha pogut realitzar.  
Contra la present resolució, que no posa fi a la via administrativa, podrà interposar-se recurs d'alçada davant del secretari autonòmic d'Infraestructures en el termini d'un mes, comptador des de l'endemà de la notificació, d'acord amb el que establix l'article 115 de la Llei 30/92, de 26 de novembre, del Règim Jurídic de les Administracions Públiques i del Procediment Administratiu Comú.  
València, 31 de gener de 2006.. El director general d'Energia: Antonio Cejalvo Lapeña.